Ar subjekto IT sistemų kontrolės priemonės apima veiksmingas bendras IT kontrolės ir programų kontrolės priemones?

Subjekto verslo (veiklos) procesai lemia sandorius, kurie inicijuojami, registruojami, tvarkomi ir apskaitomi informacinėje sistemoje, kuri valdoma rankiniu arba kompiuteriniu būdu arba panaudojant rankiniu būdu ir kompiuteriu atliekamų procedūrų derinį. Ar tinkamai atskirtos pareigos vykdant pagrindines apskaitos funkcijas, t. y. sandorių inicijavimą, tvirtinimą, registravimą, tvarkymą (perkėlimą į didžiąją knygą) ir įtraukimą į finansines ataskaitas? IT naudojimas turi įtakos kontrolės veiksmų vykdymui. IT sistemų kontrolės priemonės veiksmingos, jei jomis užtikrinami informacijos vientisumas ir tokių sistemų tvarkomų duomenų apsauga ir jei jos apima veiksmingas bendras IT kontrolės bei programų kontrolės priemones. Bendros IT kontrolės priemonės – politikos priemonės ir procedūros, skirtos daugeliui programų ir prisidedančios prie veiksmingo programų kontrolės priemonių veikimo. Ji taikoma centrinio kompiuterio, asmeninio kompiuterio ir galutinio vartotojo aplinkoje. Bendros IT kontrolės priemonės, užtikrinančios informacijos vientisumą ir saugumą, paprastai apima šiems elementams taikomas kontrolės priemones: — duomenų centrui ir tinklo operacijoms, — sistemų programinės įrangos įsigijimui, keitimui ir techninei priežiūrai, — programų pokyčiams, — prieigos kontrolei, — programų sistemų įsigijimui, plėtojimui ir techninei priežiūrai. Programų kontrolės priemonės – tai rankiniu būdu atliekamos arba automatizuotos procedūros, paprastai vykdomos verslo procesų lygmeniu ir taikytinos sandorius vykdant atskiromis programomis. Programų kontrolės priemonės gali būti skirtos prevencijai ar atskleidimui ir ja siekiama užtikrinti apskaitos duomenų vientisumą. Taigi programų kontrolės priemonės susijusios su sandorių ir kitų finansinių duomenų inicijavimo, registravimo, tvarkymo ir apskaitos procedūromis. Šios kontrolės priemonės padeda užtikrinti, kad sandoriai įvyktų, kad jiems būtų suteiktas leidimas ir kad jie būtų išsamiai ir tiksliai įregistruoti ir tvarkomi. Tai galėtų būti įvesties duomenų tikrinimas ir skaitmeninės sekos tikrinimas, rankiniu būdu ištaisant išimčių ataskaitose nurodytus neatitikimus arba duomenis įvesties metu. Rankinių ar automatizuotų metodų naudojimas vidaus kontrolėje taip pat turi poveikį sandorių inicijavimo, registravimo, tvarkymo ir apskaitos būdams. — Rankiniu būdu vykdoma kontrolė gali apimti tokias procedūras kaip sandorių tvirtinimas ir peržiūra, taip pat sąskaitų suderinimas ir suderintų straipsnių ištaisymas. Tačiau subjektas gali naudoti ir automatines procedūras sandoriams inicijuoti, registruoti, tvarkyti ir apskaityti, ir tuo atveju vietoj popierinių dokumentų naudojami elektroniniai įrašai. — IT sistemų kontrolės priemones sudaro automatinės kontrolės priemonių (pavyzdžiui, kompiuterinėse programose įdiegtomis kontrolės funkcijomis) ir rankinių kontrolės priemonių derinys. Rankinės kontrolės priemonės gali būti nesusijusios su IT, gali remtis IT priemonėmis gauta informacija arba gali būti naudojamos tik veiksmingam IT ir automatinių kontrolės priemonių veikimui stebėti ir išimtims tvarkyti. Kai IT naudojamos sandoriams inicijuoti, registruoti arba pranešti ar kitiems finansiniams duomenims įtraukti į finansines ataskaitas, į sistemas ir programas gali būti įtrauktos kontrolės priemonės, susijusios su atitinkamais reikšmingų sąskaitų tvirtinimais arba jos gali būti labai svarbios, kad rankinės kontrolės priemonės, susijusios su IT, veiktų veiksmingai. Rankiniu būdu vykdomų ir automatizuotų procesų derinys, subjekto naudojamas vidaus kontrolėje, kinta pagal subjekto naudojamų IT pobūdį bei sudėtingumą.